Aquest any no ha pogut ser, però Andorra Turisme treballa per tancar la cartellera d'artistes que podrien formar part d'una oferta musical la primavera del 2019 a un lloc encara per determinar. La clau és aconseguir cantants que no actuïn el mateix any a Espanya, especialment durant l'estiu a Barcelona i a la costa catalana, on l'oferta és molt àmplia. "Sóc molt optimista, perquè la veritat és que vam avançar molt aquest any. Era molt tard, volíem tancar això a finals de març. Quedaven dos mesos per vendre les entrades, era un risc molt important. En canvi, si ho tanquem a la tardor, tindrem quatre o cinc mesos per vendres les entrades. Et garanteix potser no omplir tot el recinte, però sí de tenir una bona facturació i que l'aportació pública sigui menor", explica el ministre de Turisme, Francesc Camp.



Festivals com el que vol promoure Andorra Turisme tenen un cost. De fet, l'esdeveniment musical en si no és rendible, encara que després sí que tingui una repercussió positiva. "Pel festival en sí, es perd diners, però després la gent es gasta diners a Andorra, hi dorm, hi compra, va a restaurants...", recorda Camp.



Des d'Andorra Turisme s'espera poder tancar l'acord amb el promotor aquesta tardor. L'objectiu de la iniciativa és ampliar l'oferta musical en temporada baixa. De moment no es veu clara una proposta de concerts per a l'hivern.



Informa: Laura Massegú

Imatges: Kevin Ribeiro

Correcció: Una versió inicial d'aquesta notícia indicava, erròniament, que d'organitzar-se finalment aquest esdeveniment seria al club Principàdel, però no és així. En tot cas, s'organitzaria en un altre indret per determinar.